b'\n_START_ARTICLE_\nCentrala hidroelectric\xc4\x83 de la St\xc3\xa2nca - Coste\xc8\x99ti\n_START_SECTION_\nAmplasament\n_START_PARAGRAPH_\nAmplasamentul lucr\xc4\x83rilor se afl\xc4\x83 la 576\xc2\xa0km de la v\xc4\x83rsare, \xc3\xaentr-o zon\xc4\x83 \xc3\xaen care l\xc4\x83\xc8\x9bimea albiei majore de cca 3 \xe2\x80\x93 4\xc2\xa0km este strangulat\xc4\x83 \xc8\x99i redus\xc4\x83 la cca 400 m prin recifuri calcaroase care practic constituie un baraj natural._NEWLINE_Geologia sectorului \xc3\xaen care este situat lacul de acumulare este destul de uniform\xc4\x83, format\xc4\x83 din depuneri de prafuri argiloase cu nisipuri \xc8\x99i pietri\xc8\x99uri sub care se g\xc4\x83sesc argile \xc8\x99i calcare sarmatice. Grindul recifal din amplasamentul uvrajelor principale este constituit din calcare cochilifere, relativ dure._NEWLINE_Supra\xc8\x9bata bazinului hidrografic a r\xc3\xa2ului Prut \xc3\xaen sec\xc8\x9biunea St\xc3\xaenca-Coste\xc8\x99ti este de cca 12.000\xc2\xa0km\xc2\xb2, iar debitul mediu multianual este de 81 m\xc2\xb3/s. Valorile debitelor maxime sunt de 4.700 m\xc2\xb3/sec la asigurarea de 0.1% de 2.940 m\xc2\xb3/s la asigurarea de 1%. Debitul minim observat este de 2,5 m\xc2\xb3/s.\n_START_SECTION_\nScopul\n_START_PARAGRAPH_\nNodul hidrotehnic are ca folosin\xc8\x9be principale combaterea inunda\xc8\x9biilor unui r\xc3\xa2u capricios, iriga\xc8\x9biile, aliment\xc4\x83rile cu ap\xc4\x83, hidroenergia \xc8\x99i piscicultura._NEWLINE_- Lacul de acumulare cu un volum total de 1.400 mil m\xc2\xb3, al doilea din \xc8\x9bar\xc4\x83 dup\xc4\x83 Por\xc8\x9bile de Fier I, are prev\xc4\x83zut un volum de combatere a inunda\xc8\x9biilor de 550 mil. m\xc2\xb3 care permite atenuarea viiturii cu asigurarea de 1% de la 2.940 m\xc2\xb3/s la 700 m\xc2\xb3/s \xc8\x99i \xc3\xaempreun\xc4\x83 cu \xc3\xaendiguirile din aval, scoaterea de sub inunda\xc8\x9bii a 100.000 ha terenuri din lunc\xc4\x83._NEWLINE_- Iriga\xc8\x9biile se pot dezvolta pe o suprafa\xc8\x9b\xc4\x83 de 140.000 ha, c\xc3\xa2te 70.000 ha de fiecare parte._NEWLINE_- Alimentarea cu ap\xc4\x83 se asigur\xc4\x83 prin debite de 10 \xe2\x80\x93 16 m\xc2\xb3/s pentru riveranii din aval._NEWLINE_- Energia se exploateaz\xc4\x83 prin 2 centrale cu c\xc3\xa2te un agregat de 15 MW, la debitul de 2 x 65 m\xc2\xb3/sec, cu o energie medie anual\xc4\x83 de 2 x 65 GWh. Graficul de exploatare a centralelor hidroelectrice este subordonat celorlalte folosin\xc8\x9be.\n_START_SECTION_\nSolu\xc8\x9bia tehnic\xc4\x83\n_START_PARAGRAPH_\nNodul hidrotehnic St\xc3\xaenca-Coste\xc8\x99ti este constituit din principalele obiecte:_NEWLINE_- frontul de reten\xc8\x9bie: barajul principal, deversorul de ape mari, baraje de \xc3\xaenchidere a versan\xc8\x9bilor calcaro\xc8\x99i, barajul de \xc3\xaenchidere a unei foste cariere de calcar de pe malul st\xc3\xa2ng, consolidarea um\xc4\x83rului mal drept;_NEWLINE_- nodul de presiune: canalul de aduc\xc8\x9biune, priza de ap\xc4\x83, galeriile de aduc\xc8\x9biune a CHE \xc8\x99i golirile de fund pentru devierea apelor \xc8\x99i evacuarea debitelor mari, centralele hidroelectrice cu bazine de lini\xc8\x99tire \xc8\x99i deznisipatoare, lacul de compensare, st\xc4\x83vilarul lacului de compensare;_NEWLINE_- lucr\xc4\x83rile de protec\xc8\x9bie, etan\xc8\x99are, drenaj \xc8\x99i consolidare a frontului de reten\xc8\x9bie;_NEWLINE_- consolid\xc4\x83ri de mal, lucr\xc4\x83ri anexe, amenaj\xc4\x83ri.\n_START_SECTION_\nFrontul de reten\xc8\x9bie\n_START_PARAGRAPH_\n- Cu o \xc3\xaen\xc4\x83l\xc8\x9bime maxima de 47 m \xc8\x99i o lungime de 740 m, barajul principal este realizat cu p\xc4\x83m\xc3\xa2nturi din lunca Prutului: partea central\xc4\x83 din nisip argilos, prismele amonte si aval din balast, iar ecranul \xc3\xaenclinat, fundat pe st\xc3\xa2nca, din argile pr\xc4\x83foase. Ecranul \xc3\xaenclinat are la baz\xc4\x83 o galerie de injec\xc8\x9bii. S-a ales solu\xc8\x9bia cu ecran \xc3\xaenclinat, care prezint\xc4\x83 avantajul unei mai bune \xc8\x99i mai economice etan\xc8\x99\xc4\x83ri a funda\xc8\x9biei, precum \xc8\x99i a execut\xc4\x83rii independente a corpului central din nisipuri argiloase \xc8\x99i a zonelor laterale din balast. Corpul barajului include batardoul amonte. Protectia taluzului amonte s-a executat din dale de beton armat turnate pe loc._NEWLINE_- Pentru evacuarea viiturilor cu asigurare de peste 1% (2.940 m\xc2\xb3/sec) s-a prev\xc4\x83zut un evacuator de suprafa\xc8\x9b\xc4\x83, amplasat pe grindul recifal mal drept, \xc3\xaentre barajul de p\xc4\x83m\xc3\xa2nt \xc8\x99i barajul de \xc3\xaenchidere mal drept. Este constituit dintr-un prag deversant, canalul rapid, disipatoarele de energie \xc8\x99i un canal de evacuare cu debu\xc8\x99are \xc3\xaen lacul de compensare. Pragul deversant este un deversor cu profil practic, de 117 m lungime, dispus \xc3\xaen curb\xc4\x83, cu 6 deschideri totaliz\xc3\xa2nd 96 m deschidere liber\xc4\x83, echipat cu 6 stavile clapet\xc4\x83 16 x 2,70 m, ac\xc8\x9bionate hidraulic. La betonarea planului \xc3\xaenclinat al deversorului s-a aplicat o solu\xc8\x9bie tehnic\xc4\x83 original\xc4\x83 pentru betonare, cofrajul fe\xc8\x9bei finite fiind realizat din fundul unei cutii metalice care la montaj era goal\xc4\x83, iar la betonare se umplea cu ap\xc4\x83 pentru ca greutatea s\xc4\x83 preia presiunea betonului proasp\xc4\x83t vibrat._NEWLINE_- Grindul recifal la ambele maluri prezint\xc4\x83 cote joase, fapt ce a necesitat supra\xc3\xaen\xc4\x83l\xc8\x9barea crestei sale p\xc3\xa2n\xc4\x83 la cota coronamentului cu baraje de greutate de 10 \xe2\x80\x93 20 m \xc3\xaen\xc4\x83l\xc8\x9bime. Pe malul drept barajul, de 460 m lungime, s-a realizat din beton monolit. Pentru realizarea cotei de fundare pe calcare s\xc4\x83n\xc4\x83toase, s-au efectuat excava\xc8\x9bii prin metoda \xe2\x80\x9ebioge\xe2\x80\x9d, respectiv \xc3\xaen incinte locale m\xc4\x83rginite de pere\xc8\x9bi de beton armat consolida\xc8\x9bi \xc3\xaentre ei, pe orizontal\xc4\x83, cu grinzi metalice. Excavarea s-a realizat cu excavatorul cu cup\xc4\x83 invers\xc4\x83 p\xc3\xa2n\xc4\x83 la ad\xc3\xa2ncimea de 6\xe2\x80\x938 m \xc8\x99i cu greiferul p\xc3\xa2n\xc4\x83 la cota final\xc4\x83, dup\xc4\x83 care a urmat betonarea. Barajul de la malul st\xc3\xa2ng, lung de 180 m, s-a executat din prefabricate spa\xc8\x9biale din beton armat umplute cu balast. - Pentru evitarea degrad\xc4\x83rii versan\xc8\x9bilor grindului din cauza valurilor, varia\xc8\x9biei nivelului apelor \xc8\x99i fenomenul de \xc3\xaenghe\xc8\x9b-dezghe\xc8\x9b, s-a prev\xc4\x83zut protec\xc8\x9bia st\xc3\xa2ncii cu dale de beton turnate pe loc, armate \xc8\x99i ancorate \xc3\xaen st\xc3\xa2nc\xc4\x83._NEWLINE_- Pe versantul st\xc3\xa2ng zona unei vechi cariere de calcar a fost \xc3\xaenchis\xc4\x83 cu un baraj de p\xc4\x83m\xc3\xa2nt de 140 m lungime \xc8\x99i o \xc3\xaenal\xc8\x9bime maxim\xc4\x83 de 33 m cu nucleu central de argil\xc4\x83 \xc8\x99i prisme laterale de nisipuri argiloase \xc8\x99i balast. Protec\xc8\x9bia taluzului amonte s-a executat din dale de beton armat turnate pe loc._NEWLINE_- \xc3\x8en vederea \xc3\xaempiedic\xc4\x83rii pierderilor de ap\xc4\x83 prin frontul de reten\xc8\x9bie s-a prev\xc4\x83zut realizarea unui voal de etan\xc8\x99are la baza barajului principal \xc8\x99i \xc3\xaen grindurile recifale \xc8\x99i injectii de leg\xc4\x83tur\xc4\x83 pe suprafe\xc8\x9bele de contact dintre construc\xc8\x9biile de beton \xc8\x99i st\xc3\xa2nc\xc4\x83, sisteme de drenaj \xc8\x99i piezometre. Ad\xc3\xa2ncimea voalului variaz\xc4\x83 de la 22 m \xc3\xaen zona barajului principal la 55\xe2\x80\x9360 \xc8\x99i chiar 100 m \xc3\xaen zona grindurilor recifale.\n_START_SECTION_\nNodul de presiune\n_START_PARAGRAPH_\n- Exist\xc4\x83 un canal de aduc\xc8\x9biune care a fost folosit pe perioada execu\xc8\x9biei lucr\xc4\x83rilor \xc8\x99i care duce la priza de ap\xc4\x83 de 37 m lungime, 34,5 m la\xc8\x9bime \xc8\x99i 48,5 m \xc3\xaen\xc4\x83l\xc8\x9bime; este de tip turn de beton armat monolit par\xc8\x9bial inclus\xc4\x83 \xc3\xaen baraj \xc8\x99i fundat\xc4\x83 pe calcar. Este prevazut\xc4\x83 cu 6 deschideri, 2 pentru centrale \xc8\x99i 4 pentru evacuarea debitelor de viitur\xc4\x83 \xc8\x99i goliri de fund. Par\xc8\x9bial au fost folosite \xc8\x99i pentru devierea apelor \xc3\xaen timpul execu\xc8\x9biei lucr\xc4\x83rilor. Galeriile de alimentare a centralelor \xc8\x99i golirile de fund sunt unite \xc3\xaentr-un bloc monolit \xc8\x99i sunt fundate pe calcar._NEWLINE_- Cl\xc4\x83direa centralelor hidroelectrice este amplasat\xc4\x83 la piciorul barajului, fundat\xc4\x83 pe calcar. \xc3\x8en cladirea comun\xc4\x83 pentru cele dou\xc4\x83 centrale, despar\xc8\x9bite de grani\xc8\x9b\xc4\x83, sunt amplasate dou\xc4\x83 turbine Kaplan cu ax vertical cu palete reglabile de \xc3\x98=3,6 m, instalate \xc3\xaen camere spirale din beton armat. Leg\xc4\x83tura CHE cu lacul de compensare se realizeaz\xc4\x83 printr-un bazin de lini\xc8\x99tire, combinat cu disipatoarele golirilor de fund dispuse \xc3\xaen galerii de beton, un canal de evacuare \xc8\x99i o rizberma din dale articulate de beton armat._NEWLINE_- Lacul de compensare este amenajat \xc3\xaen cariera de material local, exploatat\xc4\x83 pentru execu\xc8\x9bia umpluturilor din barajele de p\xc4\x83m\xc3\xa2nt. Are o suprafa\xc8\x9b\xc4\x83 de 30 ha, un volum de 600.000 m\xc2\xb3 \xc8\x99i permite o varia\xc8\x9bie de nivel de 2 m. Taluzurile lacului sunt protejate cu dale de beton armat. \xc3\x8en zona aval s-a prev\xc4\x83zut un st\xc4\x83vilar de evacuare a apelor \xc3\xaen Prut, prin care se asigur\xc4\x83 at\xc3\xa2t regularizarea debitelor lacului de compensare c\xc3\xa2t \xc8\x99i scurgerea debitelor de viitur\xc4\x83 atenuate. St\xc4\x83vilarul are 3 deschideri de 10,0 m echipate cu stavile segment \xc8\x99i un prag deversant de 25 m lungime._NEWLINE_- \xc3\x8en scopul asigur\xc4\x83rii furniz\xc4\x83rii debitelor necesare pe Prut, \xc3\xaen perioadele de nefunc\xc8\x9bionare a nodului de presiune sau efectu\xc4\x83rii de repara\xc8\x9bii la lacul de compensare, s-a prev\xc4\x83zut o priz\xc4\x83 de rezerv\xc4\x83 pentru captarea unui debit de 35 m\xc2\xb3/sec, situat\xc4\x83 \xc3\xaen plotul 9 a barajului de \xc3\xaenchidere mal drept, echipat\xc4\x83 cu o van\xc4\x83 plan\xc4\x83 ac\xc8\x9bionat\xc4\x83 hidraulic, o galerie de evacuare de 5 m\xc2\xb2 \xc8\x99i construc\xc8\x9bia de debu\xc8\x99are \xc3\xaen r\xc3\xaeul Prut._NEWLINE_Lucr\xc4\x83rile au \xc3\xaenceput \xc3\xaen anul 1973, au fost inaugurate oficial la 4 noiembrie 1978, iar recep\xc8\x9bia definitiv\xc4\x83 s-a f\xc4\x83cut \xc3\xaen 1979.'